John Kerry sliter med fredskonferanse
John Kerry skulle mandag treffe utsendinger for Den arabiske liga i Paris i forkant av tirsdagens møte i London, der gruppen Syrias venner skal ha samtaler med representanter for den syriske opposisjonskoalisjonen. Hensikten med tirsdagens møte er å forberede fredskonferansen om Syria, som etter planen skal holdes i Genève i november. Men om konferansen faktisk vil bli noe av, er langt fra sikkert. Eksil For ikke bare er den syriske opposisjonen sint og oppgitt over Vesten etter at det som så ut til å kunne bli et amerikanskledet angrep på Assad-regimet tidligere i høst, ikke ble noe av. Splittelsen innad i opposisjonen blir også større og større. - Hovedproblemet er spenningen mellom nasjonalkoalisjonen, den sivile politiske opposisjonen som befinner seg i eksil, og den væpnede opposisjonen på bakken i Syria, sier Kjetil Selvik, Syria-ekspert og forsker ved Chr. Michelsens institutt, til NTB. - De siste månedene har vi sett mange viktige militsgrupper ta avstand fra nasjonalkoalisjonen, fordi de føler at den ikke lenger representerer dem. Dessuten blir det stadig vanskeligere å få den politiske opposisjonen til å gå inn på noe som ligner forhandlinger med Assad-regimet. For det vil jo bringe dem ytterligere på kant med de væpnede opposisjonsgruppene, som absolutt ikke vil forhandle med Assad, forklarer Selvik. Splittet opposisjon FN og Den arabiske ligas spesialutsending Lakhdar Brahimi er i disse dager på rundreise i Midtøsten for å overtale alle parter til å delta på fredskonferansen i Genève. Mandag var han i Irak, og i dagene som kommer skal han innom både Qatar, Tyrkia, Iran og Syria. For det er viktig å samle støtte fra parter som støtter alle sider i konflikten. Splittelsen i opposisjonen er like stor mellom de væpnede gruppene som mellom opprørsstyrkene og regjeringsstyrkene til president Assad. Opposisjonsstyrken Syrias frie hær angripes av både islamistmilitser som Nusra-fronten og ISIS. Nytteløst Og å få islamistgrupper som støttes av al-Qaida til forhandlingsbordet, er nytteløst, mener Selvik, - Den lange borgerkrigen har polarisert kampen mot regimet til president Assad. Den har gått fra å være en opprørsbevegelse som prøvde å framstå som demokratisk med slagord som «vi er alle syrere», «alle er like» og «folket mot regimet», til en mer og mer sekterisk konflikt, sier Selvik. Han mener likevel det er viktig å få i gang en prosess som på sikt forhåpentlig kan føre til våpenhvile. Tøff oppgave Til tross for Kerrys iherdige forsøk, har USA en veldig tøff oppgave foran seg med å få opposisjonen til forhandlingsbordet. Ikke minst etter at avtalen om destruering av Syrias kjemiske våpen kom i stand, påpeker Selvik. Opposisjonen ønsket et USA-ledet angrep mot Syria, som kunne ha ført til at president Assad ble veltet. - I stedet ble Assad gjort til forhandlingspart for nedrustning av kjemiske våpen. Dermed gjenvinner han, slik opposisjonen ser det, sin rolle som statsmann. Han ble representanten for den syriske stat i nedrustningen. Men opposisjonens synspunkt, og her står den samlet, er at Assad ikke har noen legitimitet. Han må gå av før opposisjonen vil forhandle, sier Syria-eksperten
Den amerikanske utenriksministeren nekter å gi opp forsøket på å få den syriske opposisjonen med på den planlagte fredskonferansen neste måned.